ai4bharat/Pralekha huggingface dataset:
குடியரசுத் தலைவர் செயலகம்
சட்டப்பேரவை பெண் உறுப்பினர்களின் தேசிய மாநாட்டை குடியரசுத்தலைவர் திருவனந்தபுரத்தில் நாளை தொடங்கி வைக்கிறார்
குடியரசுத்தலைவர் திரு ராம் நாத் கோவிந்த், மே 25, 2022 அன்று கேரளா, மகாராஷ்ட்ரா, மத்தியப்பிரதேச மாநிலங்களில் சுற்றுப்பயணத்தை தொடங்குகிறார்.
திருவனந்தபுரத்தில் கேரள சட்டப்பேரவை ஏற்பாடு செய்துள்ள சட்டப்பேரவை பெண் உறுப்பினர்களின் தேசிய மாநாட்டை, குடியரசுத்தலைவர் மே 26, 2022 அன்று தொடங்கிவைக்கிறார்.
மகாராஷ்ட்ரா மாநிலம் புனேயில் உள்ள லட்சுமிபாய் தகதுஷேத் ஹல்வாய் தத்தா மந்திர் அறக்கட்டளையின் 125ம் ஆண்டு விழாவில் மே 27, 2022 அன்று குடியரசுத்தலைவர் பங்கேற்க உள்ளார்.
மத்தியப்பிரதேச மாநிலம் போபாலில் உள்ள ஆரோக்கிய பாரதி ஏற்பாடு செய்துள்ள ஒரே நாடு – ஒரே சுகாதார முறையின் அவசியம் என்ற நிகழ்ச்சியில் குடியரசுத்தலைவர் மே 28, 2022 அன்று உரையாற்றவுள்ளார்.
உஜ்ஜய்-னில் மே 29 2022 அன்று நடைபெறவுள்ள 59-வது அகில பாரதிய ஆயுர்வேத சம்மேளன மாநாட்டை குடியரசுத்தலைவர் திரு ராம் நாத் கோவிந்த் தொடங்கிவைக்கிறார். பின்னர் அவர் தில்லி திரும்புகிறார்.
--------
(Visitor Counter : 147
நிதி அமைச்சகம்
அறிவிக்கை எண்.36/2020- சுங்கம்
சுங்கச் சட்டம் 1962ல் அளித்துள்ள அதிகாரங்களின் அடிப்படையில், மறைமுக வரிகள் மற்றும் சுங்க தீர்வைகளுக்கான மத்திய வாரியம், மத்திய நிதி அமைச்சகத்தின் வருவாய் துறையின் அறிவிக்கை எண்.36/2001- சுங்கம் -ல் சில திருத்தங்களை செய்துள்ளது. கூடுதல் விவரங்களுக்கு இந்த இணைப்பை கிளிக் செய்யவும்:
https://pib.gov.in/PressReleseDetail.aspx?PRID=1609652
(Visitor Counter : 73
தகவல் மற்றும் ஒலிபரப்பு அமைச்சகம்
மனதின் குரல் @ 100 தேசிய மாநாட்டில் மகளிர் சக்தி குறித்த குழு விவாதம்
பிரதமர் திரு நரேந்திர மோடியின் மாதாந்திர வானொலி நிகழ்ச்சியான மனதின் குரல் இந்தியாவில் 100 கோடிக்கும் மேற்பட்டவர்களை சென்றடைந்து தொடர்ந்து வெற்றி பெற்றதின் அடையாளமாக மனதின் குரல் குறித்த ஒரு நாள் தேசிய மாநாடு புது தில்லியில் உள்ள விஞ்ஞான் பவனில் நடைபெற்றது. இவை மத்திய தகவல் ஒலிபரப்புத் துறை அமைச்சர் திரு அனுராக் தாக்கூர் தலைமையில் குடியரசுத் துணைத்தலைவர் திரு ஜெக்தீப் தன்கர் தொடங்கி வைத்தார். மனதின் குரல் நிகழ்ச்சியின் பல்வேறு பகுதிகளில் பிரதமர் குறிப்பிட்டு பேசிய 100-க்கும் மேற்பட்டவர்கள் இதில் கலந்து கொண்டனர்.
“மகளிர் சக்தி”, “பாரம்பரியத்தை உயர்த்துதல்”, “பொது உரையாடல் மூலம் தன்னம்பிக்கை”, “பொதுமக்கள் இயக்கத்திற்கு அழைப்பு ஆகிய 4 தலைப்புகளில் குழு விவாதங்கள் நடைபெற்றன.”
தொடக்க அமர்வாக, மகளிர் சக்தி குறித்த அமர்வு நடைபெற்றது.
அப்போது பேசிய நடிகை ரவினா டாண்டன், உலகில் இந்திய மகளிர் தங்களுக்கு இருந்த தடைகளை உடைத்து முன்னேற்றம் பெற்றுள்ளதாக கூறினார். புதுச்சேரி முன்னாள் துணை நிலை ஆளுனர் கிரண்பேடி பேசிய போது, மகளிருக்கு நிதி சுதந்திரம் அளிக்கப்பட்டு, அவர்களை தன்னிறைவு பெற்றவர்களாக மாற்றினால் மட்டுமே அவர்கள் வலிமையானவர்களாக உணர முடியும் என்று தெரிவித்தார்.
தி பெட்டர் இந்தியா நிறுவனரும், தலைமைச் செயல் அதிகாரியுமான திரு தீமந்த்பரேக் பேசிய போது, மனதின் குரல் நிகழ்ச்சி வெற்றிகரமாக, நேர்மறையான மாற்றத்திற்கு உத்வேகம் அளிப்பதாகவும் மக்களிடையே விழிப்புணர்வை அதிகரிப்பதாகவும் கூறினார். குத்துச்சண்டை வீராங்கனை நிக்கத் ஜரீன் பேசிய போது, முடிவுகளை பற்றி கவனத்தில் கொள்ளாமல் விளையாட்டு வீரர்களை விளையாடுவதற்கு பிரதமர் ஊக்கமளிப்பதாக குறிப்பிட்டார்.
மத்திய அமைச்சரவை
பிரதமரின் மக்கள் ஆரோக்கியத் திட்டத்தை சிறப்பான முறையில் செயல்படுத்துவதற்காக தேசிய சுகாதார முகமை அமைப்பை தேசிய சுகாதார ஆணையம் என மாற்றியமைக்க மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், பிரதமரின் மக்கள் ஆரோக்கியத் திட்டத்தை  சிறப்பான முறையில் செயல்படுத்துவதற்காக ஏற்கனவே உள்ள தேசிய சுகாதார முகமையை “தேசிய சுகாதார ஆணையமாக” மாற்றியமைக்க ஒப்புதல் அளிக்கப்பட்டது.
இந்த ஒப்புதலின் மூலம், ஏற்கனவே உள்ள “தேசிய சுகாதார முகமை” கலைக்கப்பட்டு, அதற்குப் பதிலாக தேசிய சுகாதார ஆணையம் அமைக்கப்படுகிறது. இதன் அலுவலகம், சுகாதாரம் மற்றும் குடும்பநல அமைச்சகத்துடன் இணைக்கப்படும்.
முடிவுகளை எடுப்பதற்காக ஏற்கனவே நடைமுறையில் உள்ள பல்லடுக்கு கட்டமைப்புக்கு மாற்றாக, மத்திய சுகாதாரம் மற்றும் குடும்பநலத் துறை அமைச்சர் தலைமையிலான ஆட்சிமன்ற வாரியம் அமைக்கப்படும். இது, இந்தத் திட்டத்தை எந்தவொரு தடங்கலும் இன்றி செயல்படுத்தும் வகையில், முடிவுகளை விரைந்து மேற்கொள்ள வழிவகை செய்யும். அரசு, துறை வல்லுநர்கள் உள்ளிட்டோரின் பிரதிநிதிகள் சேர்க்கப்பட்டு, ஆட்சிமன்ற வாரியம் விரிவான அளவில் இருக்கும். அதோடு, ஆட்சிமன்ற வாரியத்தில் மாநிலங்களும் சுழற்சி அடிப்படையில் பிரதிநிதிகளாக சேர்க்கப்படும்.
புதிய தேசிய சுகாதார ஆணையத்துக்கு புதிதாக நிதிஒதுக்கீடு செய்யப்படவில்லை. தேசிய சுகாதார முகமைக்கு, தகவல் தொழில்நுட்பம், மனிதவளம், கட்டமைப்பு, செயல்பாட்டு செலவு உள்ளிட்டவற்றுக்காக மத்திய அமைச்சரவை ஏற்கனவே ஒப்புதல் அளிக்கப்பட்ட நிதியையே, தற்போது திட்டமிடப்பட்டுள்ள தேசிய சுகாதார ஆணையம் பயன்படுத்திக் கொள்ளும்.
திறமையான, வலுவான மற்றும் வெளிப்படையான முறையில் முடிவுகளை எடுப்பதன் மூலம், பிரதமரின் மக்கள் ஆரோக்கியத் திட்டத்தை செயல்படுத்த முழு நம்பகத்தன்மை, அதிகாரம் மற்றும் சட்டப்பூர்வ உரிமையை தேசிய சுகாதார ஆணையம் பெற்றிருக்கும்.
கப்பல் போக்குவரத்து அமைச்சகம்
இந்திய துறைமுகங்கள் சட்டமசோதா வரைவு 2021
இந்திய துறைமுகங்கள் சட்டமசோதா 2020 வரைவு முன்னதாக கடந்த 2.07.2020 அன்று மாநில அரசுகள், யூனியன் பிரதேசங்கள், மாநில கடல்சார் வாரியங்கள் மற்றும் பெருந் துறைமுகங்கள் உள்ளிட்ட தொடர்புடையவர்களின் கருத்துக்கேட்புக்காக வெளியிடப்பட்டது. மத்திய அரசு துறைகள், மத்திய துறைகளுக்குள்ளான குழுக் கலந்தாய்வு போன்றவற்றுக்காக இரண்டாவது முறையாக இது கடந்த 10.12.2020 அன்று வெளியிடப்பட்டு, பொதுமக்களின் கருத்துக்களைப் பெறுவதற்காக துறைமுகங்கள், கப்பல்கள் மற்றும் நீர்வழித் துறை இணையதளத்திலும் பதிவேற்றம் செய்யப்பட்டது.
பொதுமக்கள், துறைசார்ந்தவர்கள் மற்றும் மத்திய அரசு துறைகளில் இருப்பவர்கள் உள்ளிட்ட பல்வேறு தரப்பினர் கூறியவற்றைச் சேர்த்து, இந்திய துறைமுகங்கள் சட்டமசோதா 2021 வரைவு கடந்த ஜூன் 10, 2021 அன்று வெளியிடப்பட்டது. 24 ஆம் தேதி நடைபெற்ற கடல்சார் மாநிலங்கள் மேம்பாட்டுக் கழகத்தின் 18 ஆவது கூட்டத்துக்கு முன்னதாக துறை சாரந்தவர்களின் கருத்துக்களைப் பெற இது வெளியிடப்பட்டது.
இந்த சட்ட மசோதா தொடர்பாக ஒரு சில மாநிலங்களின் கருத்துக்கள் இதுவரை பதிவு செய்யப்படவில்லை. இச்சட்ட மசோதா தற்போது ஆலோசனை கட்டத்திலேயே உள்ளது.
இந்திய துறைமுகங்கள் சட்டமசோதா 2021 வரைவு, பெரிய துறைமுகங்களின் நிர்வாகம் மற்றும் மேலாண்மையை, பெரும் துறைமுகங்கள் அதிகாரச் சட்டம் 2021-இன் படி , பெரும் துறைமுக வாரியத்திடம் வழங்க திட்டமிட்டுள்ளது. அதேபோல், மாநிலங்கள் மற்றும் யூனியன் பிரதேசங்களில் உள்ள சிறிய துறைமுகங்களின் நிர்வாகம் மற்றும் மேலாண்மையை அந்தந்த மாநிலங்களின் மாநில கடல்சார் வாரியங்களிடம் வழங்க இச்சட்ட மசோதா முன்மொழிகிறது.
அரசு-தனியார் பங்களிப்புடன் துறைமுகங்கள் மேம்பாடு
புதிய பெரிய துறைமுகங்களை ஏற்படுத்தவும், அவற்றின் மேலாண்மை அதிகாரமும் மத்திய அரசிடம் உள்ளது. சிறிய துறைமுகங்கள் ஏற்படுத்துவது மற்றும் நிர்வகிப்பது ஆகியவை அந்தந்த மாநிலங்களிடம் உள்ளது. பெரும் துறைமுகங்கள் அதிகாரச் சட்டம் 2021-இன்படி, குறிப்பிட்ட பெரும் துறைமுகத்தின் வாரியத்துக்கு, உள்கட்டமைப்பு வசதி உள்ளிட்டவற்றை ஏற்படுத்த, புதிய சட்டங்களை ஏற்படுத்தவும், மாற்றங்கள் கொண்டுவரவும் அதிகாரம் உள்ளது. தற்போது சில பெரும் துறைமுகங்கள் புதிய முனையங்கள் போன்றவற்றை அரசு-தனியார் பங்களிப்புடன் ஏற்படுத்தி வருகின்றன. இதுபோன்ற திட்டங்களுக்கு ஏலம் மூலம் ஒப்பந்தங்கள் வழங்கப்படுகிறது.
இந்த தகவல்களை மத்திய துறைமுகங்கள், கப்பல் மற்றும் நிர்வழித் துறை அமைச்சர் திரு.சர்பானந்த சோனோவால் இன்று மாநிலங்களவையில் எழுத்துப்பூர்வமாகத் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://www.pib.gov.in/PressReleasePage.aspx?PRID=1744034
https://www.pib.gov.in/PressReleasePage.aspx?PRID=1744031
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 102.94 கோடியைக் கடந்தது
நாட்டில் கடந்த 24 மணி நேரத்தில் 64,75,733 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்தக் கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 102.94 கோடியைக்  கடந்தது. 1,02,28,502 அமர்வுகள் மூலம் இந்தச் சாதனைப் படைக்கப்பட்டுள்ளது.
கடந்த 24 மணி நேரத்தில் 15,951 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,35,83,318 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.19 சதவீதமாக உள்ளது. 2020 மார்ச் மாதத்திற்குப்பின் இதுவே அதிகமான அளவு.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 121 நாட்களாக 50,000-க்கும் கீழ் உள்ளது. கடந்த 24 மணி நேரத்தில் 12,428 பேருக்குப் புதிதாகத் தொற்று ஏற்பட்டுள்ளது. 238 நாட்களில் இது மிகக் குறைந்த எண்ணிக்கையாகும்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 2 லட்சத்திற்கும் கீழ் குறைந்து தற்போது 1,63,816 ஆக உள்ளது; 2020 மார்ச் மாதத்திற்குப்பின் இது குறைந்த அளவு. நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.48 சதவீதமாக உள்ளது.
கடந்த 24 மணி நேரத்தில் 11,31,826 கொவிட் பரிசோதனைகள் செய்யப்பட்டன. இதுவரை சுமார் 60.19 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 32 நாட்களில் 2 சதவீதத்திற்கும் குறைவாக நீடித்து, தற்போது 1.24 சதவீதமாக உள்ளது. தினசரித் தொற்று விகிதம் 1.10 சதவீதமாக பதிவாகியுள்ளது. இந்த எண்ணிக்கை தொடர்ந்து 57 நாட்களாக 3 சதவீதத்திற்குக் கீழே 22 நாட்களாக 2 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1766468
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 138.96 கோடியைக் கடந்தது
நாட்டில் கடந்த 24 மணி நேரத்தில் 57,05,039 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 138.96 கோடியைக்  கடந்தது. 1,46,27,925 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 6,906 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,42,01,966. ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.40 சதவீதமாக உள்ளது. இது கடந்த மார்ச் 2020க்கு பிறகு அதிக அளவாகும்.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 55 நாட்களாக 15,000-க்கும் கீழ் உள்ளது. கடந்த 24 மணி நேரத்தில் 6,317 பேருக்குப் புதிதாக தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 78,190 ஆக உள்ளது; இது கடந்த 575 நாட்களில் மிகக் குறைந்த அளவாகும். நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.22 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 12,29,512 கொவிட் பரிசோதனைகள் செய்யப்பட்டன. இதுவரை சுமார் 66.73 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 38 நாட்களில் 1 சதவீதத்திற்கும் குறைவாக நீடித்து, தற்போது 0.58 சதவீதமாக உள்ளது. தினசரித் தொற்று விகிதம் 0.51 சதவீதமாக பதிவாகியுள்ளது. இந்த எண்ணிக்கை தொடர்ந்து 79 நாட்களாக 2 சதவீதத்திற்குக் கீழே 114 நாட்களாக 3 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784072
பெண்கள் மற்றும் குழந்தை நலன் அமைச்சகம்
சர்வதேச மகளிர் தினத்தையொட்டி 2020 மற்றும் 2021-ம் ஆண்டுக்கான மகளிர் சக்தி விருதுகளை குடியரசுத் தலைவர் திரு ராம்நாத் கோவிந்த் வழங்கினார்
சர்வதேச மகளிர் தினத்தையொட்டி, குடியரசுத் தலைவர் மாளிகையில் இன்று நடைபெற்ற சிறப்பு நிகழ்ச்சியில் 2020 மற்றும் 2021-ம் ஆண்டுக்கான மகளிர் சக்தி விருதுகளை குடியரசுத் தலைவர் திரு ராம்நாத் கோவிந்த் வழங்கினார். 2020 மற்றும் 2021-ம் ஆண்டில் சிறந்த சாதனைகளைப் புரிந்த 29 பெண்களுக்கு இந்த விருது வழங்கப்பட்டது. 28 விருதுகள்  29 பெண்களுக்கு, பாதிப்புக்குள்ளாகும் வாய்ப்புள்ள ஒடுக்கப்பட்ட பிரிவு மகளிரின் அதிகாரமயமாக்கலுக்கு அவர்கள் ஆற்றிய பணிகளுக்காக வழங்கப்பட்டன.
பெண்களின் சாதனைகளை அங்கீகரிக்கும் வகையில் மத்திய மகளிர் மற்றும் குழந்தைகள் மேம்பாட்டு அமைச்சகம் இந்த விருதுகளை அறிவிக்கிறது. சமுதாயத்தின் ஆக்கப்பூர்வமான மாற்றத்திற்கு உந்துசக்தியாக விளங்கும் பெண்களை அங்கீகரித்து அவர்களது பணிகளை பாராட்டும் வகையில் இந்த விருதுகள் வழங்கப்படுகின்றன. 2020-ம் ஆண்டுக்கான விருது வழங்கும் நிகழ்ச்சி கொவிட்-19 பெருந்தொற்றால் ஏற்பட்ட நிலை காரணமாக 2021-ம் ஆண்டில் நடைபெறவில்லை.
கலாசாரத்துறை அமைச்சகம்
சாகித்திய அகாதெமி, யுவ புரஸ்கார், 2018 விருதுக்காக பதிப்பாளர்கள் மற்றும் இளம் இந்திய எழுத்தாளர்களிடமிருந்து புத்தகங்களை வரவேற்கிறது
சாகித்திய அகாதெமி, யுவ புரஸ்கார், 2018 விருதுக்காக பதிப்பாளர்கள், 35 வயது மற்றும் அதற்குட்பட்ட இளம் இந்திய எழுத்தாளர்களிடமிருந்து அகாதெமியால் அங்கீகரிக்கப்பட்ட 24 மொழிகளிலும் புத்தகங்களை வரவேற்கிறது. விண்ணப்பிக்கும் படைப்பாளர் ஜனவரி 1, 2017 அன்று 35 அல்லது அதற்குட்பட்ட வயதினராக இருத்தல் வேண்டும். விண்ணப்பம் வழங்க இறுதி நாள் ஆகஸ்டு 16, 2017. பிறந்த தேதி சான்றிதழுடன் புத்தகங்கள் சமர்ப்பிக்கப்பட வேண்டும். விண்ணப்பம் சமர்ப்பிப்பது தொடர்பாக மேலும் விவரங்களை சாகித்திய அகாதெமியின் இணையதளத்தில்  பெறலாம்.
சாகித்திய அகாதெமி, இந்திய மொழிகளில் எழுதும் 35 வயதிற்குட்பட்ட இளம் எழுத்தாளர்களை ஊக்குவிக்க யுவ புரஸ்கார் விருதினை 2011ஆம் ஆண்டு அறிமுகப்படுத்தியது . அப்போதிருந்து ஒவ்வொரு வருடமும் அகாதெமியால் அங்கீகரிக்கப்பட்ட அசாமீஸ், பெங்காலி, போடோ, டோக்ரி, ஆங்கிலம், குஜராத்தி, இந்தி, கன்னடம், காஷ்மீரி, கொங்கனி, மைதிலி, மலையாளம், மணிப்பூரி, மராத்தி, நேபாளி, ஒடியா, பஞ்சாபி, ராஜஸ்தானி, சந்தாலி, சமஸ்கிருதம், சிந்தி, தமிழ், தெலுங்கு, உருது ஆகிய இந்திய மொழிகளில் இளம் எழுத்தாளர்களால் படைக்கப்பட்ட சிறந்த புத்தகங்களுக்கு விருதுகள் வழங்கப்பட்டு வருகின்றன. ஐம்பதாயிரம் ரொக்கத்தொகையும், உலோகப்பட்டயமும், சான்றிதழும் கொண்ட இந்த விருதுகள் கௌரவமிக்க விழாவில் வழங்கப்படுகின்றன.
(Visitor Counter : 58
பிரதமர் அலுவலகம்
உலக குத்துச்சண்டை சாம்பியன்ஷிப் போட்டியில் தங்கப் பதக்கம் வென்ற நிகத் ஜரீனுக்கு பிரதமர் பாராட்டு
உலக குத்துச்சண்டை சாம்பியன்ஷிப் போட்டியில் 50 கிலோ எடை பிரிவில் தங்கப் பதக்கம் வென்று அற்புதமான வெற்றியைப் பதிவு செய்த நிகத் ஜரீனுக்கு பிரதமர் திரு நரேந்திர மோடி பாராட்டு தெரிவித்துள்ளார்.
தனது ட்விட்டர் பதிவில் அவர் கூறியதாவது:
“உலக குத்துச்சண்டை சாம்பியன்ஷிப் போட்டியில் அற்புதமான வெற்றியைப் பதிவு செய்து தங்கப் பதக்கம் வென்ற நிகத் ஜரீனுக்கு வாழ்த்துகள். பல தருணங்களில் தனது வெற்றியின் மூலம் இந்தியாவைப் பெருமிதம் கொள்ளச் செய்த தலைசிறந்த வெற்றி வீரர் அவர்.”
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலைத் தகவல் முறை தொடர்பாகத் தென்கொரியாவுடன் புரிந்துணர்வு ஒப்பந்தம் செய்து கொள்வதற்கான வாய்ப்புகளை இந்தியா ஆராய்ந்து வருகிறது
இந்தியாவில் சாலைத் தகவல் முறையை அறிமுகப்படுத்துவது குறித்து தென்கொரியாவுடன் ஒப்பந்தம் செய்துகொள்வதற்கான வாய்ப்புகளை ஆராய்ந்துவருவதாக மத்திய சாலைப் போக்குவரத்து மற்றும் நெடுஞ்சாலை, கப்பல், நீர்வளம், நதிகள் மேம்பாடு மற்றும் கங்கை புனரமைப்புத் துறை அமைச்சர் திரு.நிதின் கட்கரி தெரிவித்துள்ளார். தென்கொரிய விரைவுச் சாலைகள் தகவல் கழகத்தால் பின்பற்றப்படுவதைப் போன்ற நடைமுறை இந்தியாவிலும் உருவாக்கப்படஉள்ளது. ஒருங்கிணைக்கப்பட்ட கட்டுப்பாட்டு அறையில் இருந்து நெடுஞ்சாலைகளை ஒருங்கிணைத்துக் கண்காணிக்கும் வசதி கொண்டதாக இந்த நடைமுறை அமையும்.
புதுதில்லியில் உள்ள விஞ்ஞான் பவனில் இன்று, 29-வது தேசிய சாலைப் பாதுகாப்பு வாரத்தைத் தொடங்கிவைத்துப் பேசிய அமைச்சர், நாட்டில் சாலையைப் பயன்படுத்துவோரின் பாதுகாப்பை உறுதி செய்வதற்குத் தமது அமைச்சகம் முன்னுரிமை அளிக்கும் என்றார். தாம் அமைச்சராகப் பொறுப்பேற்றபோது, சாலை விபத்துக்களில் உயிரிழந்தோர் எண்ணிக்கை 1.5 லட்சமாக இருந்ததாகவும், தற்போது அதனைப் பாதியாகக் குறைக்க இலக்கு நிர்ணயித்துள்ளதாகவும் அவர் தெரிவித்தார்.
இந்த ஆண்டு சாலைப் பாதுகாப்பு வாரம் ஏப்ரல் 23 முதல் 29 வரை ஏற்பாடு செய்யப்பட்டுள்ளதாகவும், பள்ளிக்கூடம் மற்றும் வர்த்தக வாகனங்களின் ஓட்டுநர்கள் மீது கவனம் செலுத்தப்படும் என்றும் தெரிவித்தார். நிகழ்ச்சியில் கலந்துகொண்டவர்களிடையே உரையாற்றிய திரு.நிதின் கட்கரி, ஒவ்வொரு மாணவரும், அவரது குடும்பம் மற்றும் சமுதாயத்தின் சாலைப் பாதுகாப்புத் தூதராக செயல்பட வேண்டுமென்று கேட்டுக்கொண்டார்.
சாலைப் பாதுகாப்பு பற்றிய தேசிய அளவிலான கட்டுரைப் போட்டியில் வெற்றி பெற்ற பள்ளி மாணவர்கள் 15 பேருக்கு விருதுகளையும் அமைச்சர் வழங்கினார். முதல் 3 இடங்களைப் பிடித்தவர்களுக்கு ரொக்கப் பரிசாக முறையே ரூ.15 ஆயிரம், ரூ.10ஆயிரம் மற்றும் ரூ.5 ஆயிரமும், சான்றிதழும் வழங்கப்பட்டது.
இந்த நிகழ்ச்சியின் போது, பாதுகாப்பான இந்தியா சவால் '18' என்ற இணைய தளமும் தொடங்கப்பட்டது. இது தவிர, “பாதுகாப்பான பயணத்தை மேற்கொள்வீர்” என்ற தலைப்பிலான சிறுகதைத் தொகுப்பையும் அமைச்சர் வெளியிட்டார்.
கூடுதல் விவரங்களுக்கு www.pib.nic.in என்ற இணையதளத்தைக் காணவும்.
(Visitor Counter : 138
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்கள்
நாட்டில் தினசரி கொவிட் பாதிப்புகளின் எண்ணிக்கை 1.20 லட்சமாக சரிந்துள்ளது; இது கடந்த 58 நாட்களில் மிகக்குறைவு. ஒன்பதாவது நாளாக, இரண்டு லட்சத்திற்கும் குறைவான பாதிப்புகள்.
கடந்த 24 மணி நேரத்தில் கொவிட் சிகிச்சை பெற்றவர்களில் 80,745 பேர் குறைந்ததால், தற்போது கொவிட் சிகிச்சை பெறுபவர்களின் எண்ணிக்கை 15,55,248-ஆக குறைந்துள்ளது.
நாட்டில் இதுவரை மொத்தம் 2.67 கோடி நோயாளிகள் குணமடைந்துள்ளனர்.
கடந்த 24 மணி நேரத்தில் 1,97,894 பேர் குணமடைந்துள்ளனர். தொடர்ந்து 23வது நாளாக, தினசரி குணமடைந்தோர் எண்ணிக்கை, தினசரி கொவிட் பாதிப்பை விட அதிகமாக உள்ளது.
குணமடைந்தோர் விகிதம் தொடர்ந்து அதிகரித்து 93.38 சதவீதமாக உள்ளது.
வாராந்திர பாதிப்பு வீதம் 6.89%
தினசரி கொவிட் பாதிப்பு விகிதம் 5.78 சதவீதமாக உள்ளது. தொடர்ந்து 12 நாட்களாக இந்த அளவு 10 சதவீதத்துக்கும் குறைவாக உள்ளது. கொவிட் பரிசோதனை அளவு கணிசமாக அதிகரிக்கப்பட்டுள்ளது. இதுவரை 36.1 கோடி பரிசோதனைகள் செய்யப்பட்டுள்ளன.
தேசியளவிலான தடுப்பூசித் திட்டத்தின் கீழ் 22.78 கோடி தடுப்பூசிகள் போடப்பட்டுள்ளன.
இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1724608
---------------------------
(
நிதி அமைச்சகம்
மத்திய நிதி அமைச்சகம் & பெரு நிறுவனங்கள் அமைச்சகத்தின் சிறப்பு வார விழா கொண்டாட்டம், அறிமுக பத்திரிகையாளர் சந்திப்புடன் தொடங்கியது
சுதந்திர அமிர்தப்பெருவிழாவின் ஒரு பகுதியாக, மத்திய நிதி அமைச்சகமும், பெரு நிறுவனங்கள் அமைச்சகமும் ஜூன் 6 முதல் 11,2022 வரை நடத்தவுள்ள சிறப்பு வார விழா கொண்டாட்டம் குறித்த அறிமுக பத்திரிகையாளர் சந்திப்பு இன்று நடைபெற்றது.
இந்தியாவின் 75-வது சுதந்திர தினம் 15 ஆகஸ்ட் 2022 அன்று கொண்டாடப்பட இருப்பதையொட்டி 75 வார கவுண்டவுனை பிரதமர் திரு நரேந்திர மோடி 12. மார்ச் 2021 அன்று தொடங்கிவைத்தார். சுதந்திர அமிர்தப்பெருவிழா கொண்டாட்டங்கள் 15 ஆகஸ்ட் 2023 வரை ஓராண்டு காலத்திற்கு தொடர்ந்து நடைபெறவுள்ளன.
இதன் ஒரு பகுதியாக, கொவிட் 19-க்கு எதிரான போராட்டத்தில் அறியப்படாத சாதனையாளர்கள் மற்றும் சவாலான காலகட்டத்திலும் நாட்டின் நிதி அமைப்புகளை சிறப்பாக நடத்தியவர்களை போற்றும், ‘உங்களுக்கு நன்றி’ என்ற பொருள்படும் சுக்ரியா என்ற பாடல் இன்று வெளியிடப்பட்டது.
ஒரு வார காலத்திற்கு நடைபெறவுள்ள கொண்டாட்டங்களின் விவரம் குறித்த மின்னணு குறிப்பு புத்தகம் ஒன்றும் பத்திரிகையாளர்களுக்கு வழங்கப்பட்டது.
6 ஜூன் 2022 அன்று புதுதில்லி விஞ்ஞான் பவனில் நடைபெறும் விழாவில் பிரதமர் திரு நரேந்திர மோடி இந்த கொண்டாட்டங்களை தொடங்கிவைக்கவுள்ளார். இந்த தொடக்க விழா நாடு முழுவதும் உள்ள 75 நகரங்களில் நேரலையாக ஒளிபரப்பு செய்யப்படவுள்ளது.
ஒரு வார காலம் நடைபெறவுள்ள இந்த கொண்டாட்டத்தின் போது, பெருநிறுவனங்கள் அமைச்சகம் மற்றும் நிதி அமைச்சகத்திற்கு உட்பட்ட ஒவ்வொரு துறையும் தங்களது வரலாறு மற்றும் சிறப்பு இயல்புகளை சித்தரிக்கும் நிகழ்ச்சிகளுக்கு ஏற்பாடு செய்துள்ளன.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1829415
புவி அறிவியல் அமைச்சகம்
இந்தியாவின் கிழக்கு மற்றும் வடகிழக்குப் பகுதிகளில் அடுத்த 4 முதல் 5 நாட்களில் பரவலாக கனமழை முதல் மிக கனமழை வரை பெய்ய அதிக வாய்ப்பு
இந்திய வானிலைத் துறையின், புதுதில்லியில் உள்ள தேசிய வானிலை முன் கணிப்பு மையம்/மண்டல வானிலை மையம் வெளியிட்டுள்ள அறிக்கை:
- தென்மேற்குப் பருவமழையின் வடக்குப்பகுதி எல்லை வரம்பு, தொடர்ந்து காண்ட்லா, அகமதாபாத், இந்தூர், ரெய்சன், கஜுராஹோ, ஃபட்டேபூர், பஹ்ரைச் ஆகிய பகுதிகளில் கடந்துசெல்லும்.
- தென்மேற்குப் பருவமழை மத்தியப்பிரதேசம் மற்றும் உத்தரப்பிரதேசத்தின் மேலும் சில பகுதிகள் மற்றும் உத்தராகண்டின் சில பகுதிகளுக்கு ஜூன் 22, 23-இல் முன்னேறிச் செல்வதற்கு சாதகமான சூழல் நிலவுகிறது. இதனைத் தொடர்ந்து, ஜூன் 24, 25 காலகட்டத்தில் ஒட்டுமொத்த மேற்கு இமயமலைப் பிராந்தியம், மீதமுள்ள அரபிக்கடல் பகுதி, குஜராத் மாநிலம், மத்தியப்பிரதேசம், உத்தரப்பிரதேசம் மற்றும் ராஜஸ்தானின் சில பகுதிகளுக்குச் சென்றடையும்.
- சராசரி கடல் நீர் மட்டக் காற்றோட்டமானது, மத்திய பாகிஸ்தானிலிருந்து கிழக்கு மத்திய வங்காள விரிகுடா வரை, தெற்கு பஞ்சாப், ஹரியானா, தெற்கு உத்தரப்பிரதேசம், ஜார்க்கண்ட், வடக்குக் கடலோர ஒடிசா மற்றும் வடமேற்கு வங்காள விரிகுடா பகுதிகளில் கடல் மட்டத்திலிருந்து 0.9 கிலோமீட்டருக்கு மேல் பரவியுள்ளது. தென்கிழக்கு உத்தரப்பிரதேசம் மற்றும் அதனை ஒட்டிய பகுதிகளில் சராசரி கடல் மட்டத்திலிருந்து 1.5 கிலோமீட்டர் மேல் பகுதி வரை சூறாவளி சுழற்சி நிலவுகிறது. இதன் காரணமாக, இந்தியாவின் கிழக்கு மற்றும் வடகிழக்குப் பகுதிகளில் அடுத்த 4 முதல் 5 நாட்களுக்கு கனமழை முதல் மிக கனமழை வரை பெய்யக் கூடும். மத்தியப்பிரதேசம் மற்றும் சட்டீஸ்கரில் அடுத்த 5 நாட்களுக்கு கனமழை முதல் மிக கனமழை வரை பெய்யக் கூடும். ஜூன் 21 முதல் 23-ஆம் தேதிவரை விதர்பா பகுதியில் கனமழை பெய்யக்கூடும். இந்தியாவின் வடமேற்குப் பகுதிகளில் மழையின் அளவு, ஜூன் 23-ஆம் தேதி முதல் அதிகரிக்கும். அந்தப் பிராந்தியத்தில் ஜூன் 23 முதல் மழை பெய்ய வாய்ப்பு உள்ளது.
(- ராஜஸ்தானில் வெயிலின் தாக்கம் குறைந்துள்ளது.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசி திட்டத்தின் கீழ் இதுவரை 98.67 கோடி தடுப்பூசி டோஸ்கள் செலுத்தப்பட்டுள்ளன.
கடந்த 24 மணி நேரத்தில் 13,058 பேருக்கு புதிதாக தொற்று ஏற்பட்டுள்ளது. 231 நாட்களில் இது மிக குறைந்த எண்ணிக்கை
குணமடைந்தோர் விகிதம் தற்போது 98.14 சதவீதம்; 2020 மார்ச் மாதத்திற்குப்பின் இதுவே அதிகமான அளவு.
கடந்த 24 மணி நேரத்தில் 19,470 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,34,58,801 என அதிகரித்துள்ளது.
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் தற்போது 0.54 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
இந்தியாவில் கொவிட் சிகிச்சை பெறுபவர்களின் எண்ணிக்கை 1,83,118; கடந்த 227 நாட்களில் இது மிக குறைந்த எண்ணிக்கை.
வாராந்திர பாதிப்பு விகிதம்  கடந்த 116 நாட்களாக 3 சதவீதத்துக்கும் குறைவாக உள்ளது.
தினசரி பாதிப்பு விகிதம்  கடந்த 50 நாட்களில் 3 சதவீதத்துக்கும் குறைவாக உள்ளது.
இதுவரை மொத்தம் 59.31 கோடி கொவிட் பரிசோதனைகள் செய்யப்பட்டுள்ளன.
பிரதமர் அலுவலகம்
பந்திப்பூர் மற்றும் முதுமலை புலிகள் காப்பகங்களின் முக்கிய காட்சிகளை பிரதமர் பகிர்ந்துள்ளார்
புலிகளைப் பாதுகாக்கும் பணியில் ஈடுபட்டுள்ள ஒவ்வொருவரின் கடின உழைப்பிற்கும் பாராட்டு
பந்திப்பூர் மற்றும் முதுமலை புலிகள் காப்பகங்களுக்கு பயணம் மேற்கொண்ட பிரதமர் திரு நரேந்திர மோடி அதன் முக்கிய காட்சிகளைப் பகிர்ந்துள்ளார். புலிகளைப் பாதுகாக்கும் பணியில் ஈடுபட்டுள்ள அதிகாரிகள், காவலர்கள், புலிகள் காப்பக முன்கள ஊழியர்கள் மற்றும் அனைவரின் கடின உழைப்பிற்கும் அவர் பாராட்டு தெரிவிதுள்ளார்.
தொடர் ட்விட்டர் பதிவுகளில் அவர் கூறியிருப்பதாவது:
“பன்முகத்தன்மை வாய்ந்த தாரங்கள், விலங்குகள் மற்றும் புலிகளின் கணக்கெடுப்பு குறித்த நற்செய்தியின் மத்தியில் இது ஒரு சிறப்பான நாள். இன்றைய நிகழ்வுகளின் முக்கிய காட்சிகள், இதோ.”
“பந்திப்பூர் மற்றும் முதுமலை புலிகள் காப்பகங்களுக்கு மேற்கொண்ட மறக்க முடியாத பயணத்தை நான் நிறைவு செய்யும் வேளையில், புலிகளைப் பாதுகாக்கும் பணியில் ஈடுபட்டுள்ள அதிகாரிகள், காவலர்கள், புலிகள் காப்பக முன்கள ஊழியர்கள் மற்றும் அனைவரின் கடின உழைப்பையும் பாராட்டுகிறேன். அவர்களது அதீத ஆர்வம் மற்றும் முயற்சிகளை வார்த்தைகளால் விவரிக்க இயலாது.”
பிரதமர் அலுவலகம்
ஒடிசாவில் ரூ.8,000 கோடி மதிப்பிலான பல்வேறு ரயில்வே திட்டங்களுக்கு மே 18 அன்று பிரதமர் அடிக்கல் நாட்டி அர்ப்பணிக்க உள்ளார்
பூரி – ஹௌரா இடையே வந்தே பாரத் எக்ஸ்பிரஸ் ரயிலை பிரதமர் கொடியசைத்து தொடங்கி வைப்பார்
ஒடிசாவின் ரயில்வே வழித்தடங்களின் 100% மின் மயத்தை பிரதமர் அர்ப்பணிப்பார்
பூரி மற்றும் கட்டாக் ரயில் நிலையங்களின் புனரமைப்புக்குப் பிரதமர் அடிக்கல் நாட்டுவார்
ஒடிசாவில் ரூ.8,000 கோடி மதிப்பிலான பல ரயில்வே திட்டங்களுக்கு மே 18 அன்று பிற்பகல் 12.30 மணிக்கு காணொலிக் காட்சி மூலம் பிரதமர் திரு நரேந்திர மோடி அடிக்கல் நாட்டி அர்ப்பணிக்க உள்ளார்.
இந்த நிகழ்வின் போது பூரி – ஹௌரா இடையே வந்தே பாரத் எக்ஸ்பிரஸ் ரயிலை பிரதமர் கொடியசைத்து தொடங்கி வைப்பார். இந்த ரயில் ஒடிசாவிலுள்ள கோர்தா, கட்டாக், ஜாஜ்பூர், பத்ரக், பாலாசூர் மாவட்டங்களையும், மேற்கு வங்கத்தின் மேற்கு மேதினிப்பூர், கிழக்கு மேதினிப்பூர் மாவட்டங்களையும் கடந்து செல்லும். இந்த பிராந்தியத்தின் ரயில் பயன்பாட்டாளர்களுக்கு விரைவான, வசதியான, பயண அனுபவத்தை இந்த ரயில் தருவதோடு, சுற்றுலாவை மேம்படுத்தி பொருளாதார வளர்ச்சியை அதிகரிக்கச் செய்யும்.
பூரி மற்றும் கட்டாக் ரயில் நிலையங்களின் புனரமைப்புக்குப் பிரதமர் அடிக்கல் நாட்டுவார். புனரமைக்கப்படும் இந்த ரயில் நிலையங்கள், அனைத்து நவீன வசதிகளையும் கொண்டு, ரயில் பயணிகளுக்கு உலகத் தரத்திலான அனுபவத்தை அளிக்கும்.
ஒடிசாவின் ரயில்வே வழித்தடங்களின் 100% மின் மயத்தை பிரதமர் நாட்டுக்கு அர்ப்பணிப்பார். இதனால் இயக்குதல் மற்றும் பராமரிப்பு செலவு குறைவதோடு, இறக்குமதி செய்யப்பட்ட கச்சா எண்ணெயை நம்பியிருப்பதும் குறையும்.
சம்பல்பூர் – டிட்லாகர் இரட்டை ரயில் தடம், அங்குல் – சுகிந்தா இடையே புதிய அகல ரயில் பாதை, மனோகர்பூர் – ரூர்கேலா – ஜார்சுகுடா – ஜாம்கா ஆகியவற்றை இணைக்கும் மூன்றாவது வழித்தடம், பிச்சுபலி – ஜர்தார்பா இடையே புதிய அகல ரயில் பாதை ஆகியவற்றையும் பிரதமர் நாட்டுக்கு அர்ப்பணிப்பார். ஒடிசாவில் எஃகு, மின்சாரம் மற்றும் சுரங்கத்துறைகளில் தூரித தொழில் வளர்ச்சிக்கேற்ப அதிகரித்துள்ள போக்குவரத்து தேவையை இவை பூர்த்தி செய்வதோடு, இந்த ரயில்வே தடங்களில் பயணிகளின் போக்குவரத்தை எளிதாக்கவும் உதவும்.